Fizarana 3 alahady 29 okôtobra 2006; lah 3491 ny harivan’ny nahatongavan’ny renin’i beza tao amin’ingahy prezida dia novoriana ny olona rehetra tao an-tanàna. Nasaina ho tonga hatramin’ny zaza amam-behivavy aza satria zava-dehibe no hambara. Vory teo an-tokotanibe ary ny rehetra, na ny lahy na ny vavy, na ny lehibe na ny kely. Anisan’ireo tonga teo koa i beza. Tsy azony an-tsaina fa ny momba azy indrindra no tena anton’izao fivoriana izao. Dia nikabary ingahy prezida, ka hoy izy tompokolahy sy tompokovavy. Miala tsiny indrindra aho raha namory antsika amin’izao andro harivariva izao. Araka ny efa hiarahantsika rehetra mahalala dia nisy loza nitranga tao analandolo, vao tsy ela akory izay, satria nisy olona ninia nandika ny fadin’io toerana io. Fantatsika ny dina mandrara ny fidirana ao amin’io toerana io. Na ny mandalo eny akaikiny eny aza dia tsy azo atao, koa mampahatsiahy antsika rehetra an’izany aho sao sanatria misy halaim-panahy hisangy loza raha vao nandre an’izay tenin’ingahy prezida izay i beza dia nitroatra avy hatrany, ka hoy izy fantatro fa izaho no tianao ho tenenina amin’izany r’ingahy prezida, kanefa dia hamafisiko aminareo vahoaka fa tsy matahotra ny mankao analandolo aho. Ho porofoiko aminareo fa tsy misy na inona na inona ao analandolo fa finoanoam-poana no mahatonga antsika tsy sahy mankao. Noho izany, tsy misy mahasakana ahy tsy hankao na iza na iza. Izaho no i beza, tsy mataho-maty raha mbola tsy fantatrareo! Teo vao tena nino tanteraka ny rehetra fa tsy resaky ny mamo fotsiny no nataon’i beza ilay indray andro iry fa tena fahatapahan-kevitra tokoa. Sina toy ny sifotra nalan-doha ramatoa renin’i beza nihanahana tsy nahita hambara intsony ingahy prezida. Nifampijerijery fotsiny ireo olona rehetra nanatrika teo. Nony afaka fotoana fohy anefa dia niteny indray ingahy prezida, ka hoy izy ny teny izay nataoko teo dia ho an’ny olona rehetra fa tsy ho an’ise irery akory ry beza. Iarahantsika mahalala fa toerana fady hatramin’ny ela io analandolo io. Hatramin’ireo razambe nonina teto dia samy nanaja an’izany fady izany avokoa, ka amin’ny maha-zanaka an’ise dia mananatra an’ise izahay hoe aza maninan-doza sao sanatria hahafolaka an-dantony an’ise izany. Vao mainka nisafoaka i beza raha nandre an’izany tsy mila mpananatra aho, hoy izy nivandravandra an’ingahy prezida. Tsy misy olombelona afaka hanakana ahy amin’izay tiako hatao, fa raha misy sahy manakana ahy dia hataoko mahalala ny anarako! Tamin’izay fotoana izay anefa dia sendra nitopy teny amin’i vaomihary ny mason’i beza ka nifanojo indrindra tamin’ny mason’i vaomihary izay nibanjina azy, toy ny nataon’ny olona rehetra teo. Niha-nalefaka ny masony henjana. Niha-tony ny feony hentitra. Ary nony farany aza dia tsy nanan- kambara intsony izy fa nifantoka tany amin’i vaomihary ny fijeriny. I vaomihary kosa, kaodikaody avy hatrany raha vao nobanjinin’i beza. Hita ho natahotra sy nivarahontsana mihitsy aza. Somary nisitrika tany anaty olona tany izy dia nanao tongotra an-katoka namonjy fodiana raha vao dify an’i beza. Fa i beza kosa, raha vao tsy nahita an’i vaomihary , dia niala teo amin’ny fivoriana. Nofaranan’ingahy prezida koa ny fotoana satria efa niha-maizina ny andro. Tsy nisy afa-tsy resaka momba an’i beza sy i vaomihary no nalaza teny an-dalam-podiana. Tsikaritry ny rehetra manko iny fihetsik’i beza tamin’i vaomihary iny. Maro ireo olona no velom- panahiana amin’izay mety hitranga satria efa mahazo an-tsaina an’izay mety ho fihetsik’i beza amin’i vaomihary. Iza anefa no hahasakana an’i beza amin’izay tiany hatao? Nanjary niteraka tebiteby ho an’ny tanàna iray manontolo iny zava-nitranga teo am-pivoriana iny. Hitohy